  Туспуктэм: Константин Вознесенских Наталия Сильвестрова Финн-угор сиён-юонъя «Быг-быг» IX калыккуспо фестивальын нырысьсэ кык нунал юмшаны луоз. Шулдыръяськон Шаркан ёросысь Быгы гуртын 30-тӥ инвожоысен 1-тӥ пӧсьтолэзёзь ортчоз. Со сярысь Удмуртиысь тӧролэн но кивалтэтлэн пресс-службазы ивортӥз. «Удмуртия туристъёсты аспӧртэмлыко сиён-юонэн ас бордаз кыске. Со пельняньлэн гинэ шаерез ӧвӧл, перепечлэн, табаньлэн, сяртчыняньлэн, ческыт варсьлэн но пӧсятэмлэн но. Нош куке одӥг интыын, удмуртъёслэсь сяна, мукет калыкъёслэсь но сиён-юонъёссэс веръяны луэ, ужрад трос поллы тунсыкогез луэ. Татчы ческыт сиськыны, ёросъёсысь аспӧртэм синпельёсты басьтыны, яратоно кырӟанъёсты тылскем дорын кырӟаны но этнодискотекаын позыръяськыны одно ик семьяен лыктоно. Кылем арын фестивале кунмылэн пӧртэм улосвылъёсысьтыз сизьым сюрс адями пыриськиз. Туэ шулдыръяськон нырысьсэ кык нунал кыстӥськоз, татын уйзэ кӧлыны луоз, озьыен, куное 10 сюрс котыр мурт вуоз » Юлия Бадаш, Удмуртиысь туризмъя агентстволэн кивалтӥсез Фестивальын сиён 20 гуръёсын, пуртыосын, тылскем вылын дасялозы. Куноос пӧртэм калыкъёслэн тодмо вашкала сиён-юонъёсынызы кӧтсэс тырозы, озьы ик экспериментальной пӧраськемъёсты веръяны быгатозы. Кылсярысь, «На котлах!» вожвылъяськонын командаос Кам котырлы тупась продуктаослэсь (кеньыр, бакча емыш, тылобурдо сӥль но чорыг) асьсэ малпам аспӧртэмлыко но ческыт сиёнъёс пӧраны кулэ. «Быг-Быг гур» вожвылъяськонэ пыриськисьёс питыранъёсын ӟуч гурын сиён дасялозы. «У нас вкуснее!» конкурсэ быдэс Россиысь пӧраськисьёс люкаськозы. Калык юонъёсын барын Быгыысь вашкала варсь, сур, сюкась оскалтыны луоз. Фестивальын кык сцена ужалоз. Кык нунал куспын театр возьматонъёс луозы, калыккылос коллективъёс кылӟалозы-эктозы, Туала калык крезьгуръя «Даур герӟет» фестиваль но этнодискотека радъяськозы. 30-тӥ инвожое бадӟым тылскем жуатозы, со котырын гитараен, арганэн, крезен кырӟанъёс быдэсъялозы. Ӝук пуртыосын гинэ уз пӧзьы, сцена вылын но пӧсь луоз – 1-тӥ пӧсьтолэзе калыкез Самараысь «Каша» шиз-оркестр шулдыртоз. Куноослы возьматозы, кытын Нюлэсмурт, Вумурт но Бадькузё уло. Адямиос удмурт дауркылъёслэн лушкемлыко дуннеязы зымозы. Быгылес мугоро чеберайёслэн «Мисс Быг-Быг – 2023» вожвылъяськонзы ортчоз. 2022-тӥ арын фестивальын табаньёслэсь 80 сантиметр ӝуждалаем башня ӝутӥзы вал, туэ выль рекорд пуктыны малпало. Шулдыръяськон дыръя трос пӧртэм мастер-классъёс радъяськозы. Нырысетӥ нуналаз варсь пӧзьтыны но вӧй шуккыны, сезьпызь но сяртчынянь пӧраны дышетозы. Шулдыръяськонэ кык нуналлы мыныны малпасьёс куно каркаосын, кеносын яке палаткаосын, нош машинаен ветлӥсьёс Шарканысь кунокуаосын кӧлыны быгатозы.  Фестивальлэн ужан радлыкеныз тодматскыны но Ижкарысь автобусэн мыныны билет басьтыны  чӧлсконпусъя луоз. Тодэ вайытом, Быгы гуртын удмурт кырӟанъёсты гожтонъя «Мастерская этноязыкового творчества «БыгыГур» ӵектос ужа. «Быг-Быг» фестивальын йылпумъясь возьматон лэсьтыны чакламын. Ватсалом, Быгы гуртын «Вуоноысь гурт» кылдытон мынэ. Тегъёс: сиён-юонъёс фестиваль Лулчеберет Удмуртиысьтуризм Шаркан Удмуртия  